|  |  |
| --- | --- |
| **ROKODELSKA PANOGA** | **Pletarstvo** |
| **POVZETEK** | |
| Pletarstvo je izdelovanje predmetov s prepletanjem različnih, pretežno naravnih materialov, kot so šibje, vitre, slama in koruzno ličje. Razširjeno je kot domača, tudi dopolnilna in obrtna dejavnost z dolgo in bogato tradicijo. | |
| **OPIS PANOGE** | |
| Pletarstvo je izdelovanje predmetov s prepletanjem različnih, pretežno naravnih materialov, kot so šibje, vitre, slama in koruzno ličje. Razširjeno je kot domača, tudi dopolnilna in obrtna dejavnost z dolgo in bogato tradicijo. V preteklosti je pletarstvo navadno zadovoljevalo domače potrebe. Pogosto je bilo dodatna dejavnost podeželskega prebivalstva. Ponekod se je razvilo v obrt za trg.  Glede na uporabo gradiva ločimo pletarstvo iz vrbovega šibja (surovega in beljenega), vrbovih viter, leske in leskovih viter, slame, koruznega ličja, smrečja in srobota; v sodobnem času se uporabljajo tudi umetni materiali (npr. plastični trakovi). Med izdelki iz slame so znani peharji, štručnice, bednji za žito, sejalnice, čebelji koši, cekarji iz slamnatih kit; med izdelki iz nebeljene in beljene vrbovine, leskovine in srobota koši, košare in košarice za različne namene, jerbasi, opletene steklenice, cekarji, potovalni kovčki, zibke, vrtne garniture; med izdelki iz ličja cekarji, torbice, predpražniki, obuvala, in podstavki.    Pletarstvo je ena od najbolj razširjenih in množičnih rokodelskih dejavnosti, ki je prisotna po vsem slovenskem ozemlju. V drugi polovici 19. stol. so v vaseh ob Savi v okolici Ljubljane veliko pletli iz vrbovega šibja; do druge svetovne vojne so veliko pletli iz slame na Štajerskem, v vaseh okoli Ljubljane, v okolici Grosupljega in Zasavju ter do sredine 20. stol. tudi v Prekmurju, kjer so pletli iz koruznega ličja. Iz različnih materialov so pletli tudi v Bohinjski dolini, Logatcu, okoli Idrije, Planine, Sodražice, Ribnice, Dobrepolja, Suhe krajine in v okolici Vipave. V 18. stol. se je v Ihanu razvilo slamnikarstvo, izdelovanje slamnikov in cekarjev iz pletenih slamnatih kit, ter se razširilo na Domžalsko, kjer je v 19. stol. preraslo v produkcijo slamnikov v obrtnih delavnicah in tovarnah.  Avstro-ogrska monarhija je spodbujala pletarstvo. Po raznih krajih so bili organizirani pletarski tečaji. Leta 1885 je bila v Rogatcu ustanovljena posebna zadruga za gojenje pletarske vrbe ob podpori Centralnega odbora kmetijske družbe za Štajersko iz Gradca. Najeli so učitelja pletarstva z Dunaja, da je okoliške kmete učil pletenja raznih izdelkov. Pri Strokovni šoli za lesno obrt v Ljubljani so leta 1894/95 ustanovili oddelek za pletenje košaric in vrbarstvo. V Radovljici je med letoma 1908 in 1935 delovala pletarska šola. Šola, iz katere se je razvilo podjetje, je bila od leta 1905 tudi na Žagi pri Bovcu. Leta 1915 so v bližini Ptuja ustanovili pletarsko šolo, po drugi svetovni vojni pa podjetje Ptujska pletarna, ki je delovala do leta 1962, ko so jo priključili invalidskemu zavodu Proizvodno podjetje Olge Meglič Ptuj (delovalo do leta 1990). V 30. letih 20. stol. pa je potekal tudi tečaj pletenja v Zamostcu pri Sodražici.  Pletarstvo je bilo povečini sezonsko delo šibkejšega sloja kmečkega prebivalstva, ki si je s pletenjem zagotavljalo sredstva za preživljanje. V zimskih mesecih so za lastne potrebe in za prodajo pletli tudi kmetje. Izučeni pletarji so delali po naročilih trgovin in drugih podjetij in v teh primerih je pletarstvo prešlo v obrt. Za izvoz pletarskih izdelkov so pletli v pletarskih šolah, delavnicah, zadrugah in podjetjih (npr. v Cirkulanah, Radovljici in na Ptuju).  V začetku 20. stoletja se je v Notranjih Goricah, Lipah na Ljubljanskem barju in v Rogatcu razvilo tudi vrbogojstvo. Kmetje so šibje kot material za pletenje prodajali, tudi v tujino. Po drugi svetovni vojni sta pletarstvo in vrbogojstvo nazadovala. Vzroki za to so bili modernizacija kmetijskih dejavnosti, industrializacija in velika ponudba pletarskih izdelkov iz tujine.  Sodobno slovensko pletarstvo vključuje izdelavo tradicionalnih uporabnih izdelkov, ki so se ohranili iz preteklosti, na drugi strani pa stremi tudi k razvoju izdelkov novih oblik, a z upoštevanjem pletarske dediščine v tehnologiji izdelave in tudi pri uporabi naravnih gradiv. V sodobnem oblikovanju bi imelo lahko posebno mesto tudi sodobno pleteno pohištvo, ki je bilo med našimi pletarji vse do druge svetovne vojne zelo razvito. | |
| **EVALVACIJA PANOGE** | |
| **Vidik rokodelskih in obrtniških znanj, spretnosti in veščin** | Raznovrstno pletivo zahteva znanje o lastnostih in pripravi pletarskega materiala, obvladovanje  različnih pletarskih tehnik in proizvodnih postopkov (prepletanje, zvijanje, zatikanje) ter potrebna védenja o oblikovanju izdelkov za različne namene uporabe.  Za pletarstvo obstaja nacionalna poklicna kvalifikacija, ki predstavlja formalno izobraževanje. Tako pridobljen certifikat predstavlja uradno potrdilo o poklicni usposobljenosti. V programu je bilo izdanih 34 certifikatov.  Neformalno izobraževanje poteka v obliki delavnic in krožkov na šolah, v rokodelskih centrih, društvih, univerzah za tretje življenjsko obdobje, na lokalnih dogodkih. Leta 2021 je izšel pletarski priročnik *Otip narave* avtoric Jasmine Klopčič in Janje Smrkolj, ki omogoča neformalno izobraževanje. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | V Register nesnovne kulturne dediščine sta vpisani naslednji enoti: pletarstvo (s štirimi nosilci) in slamnikarstvo na Domžalskem (s tremi nosilci).  Danes je pletarjev znatno manj kot v preteklosti, zato je pletarstvo – načeloma to velja za vse tradicionalne rokodelske panoge – ogroženo, vendar ne kritično. Po celotnem slovenskem ozemlju delujejo pletarji, veliko jih plete za svoje potrebe in zunaj lokalnega okolja niso znani, zato ni mogoče podati njihovega števila. |
| **Vidik identitete in prepoznavnosti** | Pletarji v glavnem pletejo vsak zase, povezujejo se z rokodelskimi centri po Sloveniji. Pletarsko dediščino ohranjajo posamezna društva (npr. Društvo rokodelcev Moravče, Kulturno umetniško društvo Fran Maselj Podlimbarski v Krašnji pri Lukovici). Pletarji so redno zastopani pri raznih rokodelskih prireditvah po Sloveniji; posebne tematske prireditve o pletarstvu ni. Pletarstvo je kot del identitete kraja najbolj izrazito na Domžalskem, kjer so po zaslugi lokalne skupnosti slamnikarstvo oživili. Uredili so tudi Slamnikarski muzej. Ponekod lokalne skupnosti izvajajo projekte o rokodelski dediščini; tak je npr. projekt Spoznaj stare poklice in obrti občine Ivančna Gorica, v katerem je bilo vključeno tudi pletarstvo. |
| **Vidik družbenega in gospodarskega napredka** | Pletarstvo se v tehniki, pripomočkih in organizaciji dela ni bistveno spremenilo. Kot novo pletarsko gradivo se uporabljajo gradiva iz umetnih mas, gradiva se uvažajo tudi iz tujine. V proizvodnem procesu se uporabljajo različni sodobni stroji in lepila.  Pletarstvo v sodobni družbi ohranja vrednoto tradicionalnih znanj ter je vir dodatnega zaslužka. Omogoča tudi delovna mesta, kot je primer Zadruge Pomelaj, v kateri so zaposleni pletarji.  Trajnostni vidik je upoštevan, in sicer z uporabo naravnih gradiv iz lokalnega okolja ter končnih izdelkov, ki predstavljajo alternativo izdelkom iz umetnih mas. |
| **Vidik učinkov na medgeneracijsko povezovanje in vseživljenjsko učenje**  *?* | Medgeneracijsko povezovanje in prenos znanj poteka v obliki pletarskih krožkov, delavnic in društvenega udejstvovanja. Ranljive skupine so vključene v Zadrugi Pomelaj, v kateri so kot pletarji zaposleni invalidi.  Pleteni izdelki iz naravnih gradiv lokalnega izvora pripomorejo h kakovosti bivanja, druženja na delavnicah, krožkih ali prikazih pa prispevajo k večji socializaciji. |
| **Vidik učinkov na turizem** | Turistična ponudba na Domžalskem v precejšnji meri temelji prav na slamnikarstvu. Pletarski izdelki so kot spominki razširjeni po vsej Sloveniji. V Rokodelskem centru Rogatec izvajajo prikaze, doživljajske ter učne delavnice pletenja iz šibja in ličja za posamezne obiskovalce in organizirane skupine. |
| **Viri in literatura** | Bogataj, Janez  1993 *Ljudska umetnost in obrti v Sloveniji*. Ljubljana: Domus.  1999 *Mojstrovine Slovenije. Srečanja s sodobnimi rokodelci*. Ljubljana: Rokus.  1995 Geslo »pletarstvo«. V: Enciklopedija Slovenije 9, str. 409-410.  Klopčič, Jasmina in Janja Smrkolj  2021 *Otip narave: pletarski priročnik*. Ljubljana: Kmečki glas.  Spletni viri:  Nacionalna poklicna kvalifikacija. Pletar/pletarka.  <https://npk.si/katalogi/8242142/>, dostop 4. 8. 2022.  Olga Meglič, Obrazi slovenskih pokrajin. <https://www.obrazislovenskihpokrajin.si/oseba/meglic-olga/>, dostop 5. 8. 2022.  Register nesnovne kulturne dediščine:  Enota: <https://www.gov.si/assets/ministrstva/MK/DEDISCINA/NESNOVNA/RNSD_SI/Rzd-02_00047.pdf>, dostop 5. 8. 2022.  Enota: <https://www.gov.si/assets/ministrstva/MK/DEDISCINA/NESNOVNA/RNSD_SI/Rzd-02_00036.pdf>, dostop 5. 8. 2022.  Spoznaj stare poklice in obrti, Občina Ivančna Gorica. <https://www.ivancna-gorica.si/objava/530722>, dostop 5. 8. 2022.  Drugi viri:  Korespondenca po elektronski pošti, Center RS za poklicno izobraževanje, 8. 8. 2022. |